SKRIFTLIG FORESPØRGSEL E-1777/99

af Brian Simpson (PSE) til Kommissionen

(11. oktober 1999)

Om: Svins velfærd

I medfør af artikel 6 i Rådets direktiv 91/0630/EØF om fastsættelse af mindstekrav med hensyn til beskyttelse af svin(1) forelægger Kommissionen senest den 1. oktober 1997 Rådet en rapport udarbejdet på grundlag af en udtalelse fra Den Videnskabelige Veterinærkomité om intensive opdrætsystemer. Rapporten skal være ledsaget af relevante forslag, der bygger på rapportens konklusioner.

Den 30. september 1997 offentliggjorde Den Videnskabelige Veterinærkomité sin udtalelse, hvori den bl.a. fordømte anvendelsen af so-bokse, dvs. bokse, der er så snævre, at søerne ikke engang kan vende sig.

Kan Kommissionen oplyse, hvornår den har til hensigt at forelægge den i artikel 6 i direktiv 91/0630/EØF krævede rapport. Endvidere bedes den oplyse, om den har til hensigt at tage hensyn til konklusionen i udtalelsen fra Den Videnskabelige Veterinærkomité, som går ud på, at enkeltbåse, som forhindrer søer i at vende sig uden vanskeligheder, ikke bør anvendes.

(1) EFT L 340 af 11.12.1991, s. 33.

Svar afgivet på Kommissionens vegne af David Byrne

(12. november 1999)

Rådets direktiv 91/0630/EØF af 19. november 1991 om fastsættelse af mindstekrav med hensyn til beskyttelse af svin fastsætter, at Kommissionen skal udarbejde en rapport om forskellige aspekter vedrørende svin i intensive opdrætssystemer med særligt henblik på søernes velfærd i forskellige former for bokse og i grupper.

Kommissionen har derfor anmodet Den Videnskabelige Veterinærkomité om at udarbejde en sådan rapport. Den Videnskabelige Veterinærkomité vedtog rapporten den 30. september 1997, og Generaldirektoratet for Sundhed og Forbrugerbeskyttelse stiller en kopi af den til rådighed på Internettet på adressen http://europa.eu.int/comm/dg24/health/sc/oldcomm4/out17_en.html.

Efter rapportens vedtagelse begyndte Kommissionen at arbejde med forslag til ændring af direktiv 91/0630/EØF i overensstemmelse med den nye videnskabelige viden og de henstillinger, der indgik i Den Videnskabelige Veterinærkomités rapport.

Forberedelsen af forslag på dette område omfatter høring af forskellige eksperter i medlemsstaterne, erhvervsorganisationer og de vigtigste dyrevelfærdsorganisationer. Kommissionen anmoder også medlemsstaterne om oplysninger om de tilsyn, der gennemføres på deres område i henhold til bestemmelserne i artikel 7, stk. 3, i Rådets direktiv 91/0630/EF. Disse data vil det være nødvendigt tage hensyn til under udarbejdelsen af det nye forslag.

Det skal bemærkes, at Det Stående Udvalg for Den Europæiske Konvention om Beskyttelse af Landbrugsdyr i mellemtiden har indledt en revision af henstillingen om svinehold, der blev vedtaget i 1986. Alle medlemsstaterne og Kommissionen er parter i konventionen og deltager i arbejdet. Rapporten fra Den Videnskabelige Veterinærkomité er på nuværende tidspunkt hovedgrundlaget for udarbejdelsen af den nye henstilling om svinehold i Europa-rådet. Mange af rapportens elementer er blevet inddraget i udkastet til forslag, herunder behandlingen af søer og bestemmelsen om separate områder, hvor svinene kan have en anden adfærd. Det næste møde i Det Stående Udvalg vil blive holdt i Strasbourg i ugen den 22.-26. november 1999.

Drøftelserne i Det Stående Udvalg for Den Europæiske Konvention om Beskyttelse af Landbrugsdyr giver Kommissionen betydningsfulde elementer til forberedelsen af dens eget forslag om ændring af Rådets direktiv 91/0630/EØF, som vil omfatte de vigtigste elementer om beskyttelse af dyrevelfærd fra Den Videnskabelige Veterinærkomités rapport. Udkastet til forslag vil derefter blive forelagt for Rådet til godkendelse.